Skólaárið 2019 - 2020 fer vel af stað . Talsvert var um nýjar umsóknir og flestir héldu áfram námi sínu við skólann sem er ánægjulegt . Biðlistar hafa myndast á einhver hljóðfæri og forvitnilegt er að fylgjast með þeirri þróun sem verður í hljóðfæravali hverju sinni . Í fyrra var það gítarinn sem var hvað vinsælastur en nú virðist píanóið eiga hug margra . Rúmlega 270 nemendur stunda nám við skólann þetta skólaárið . Við viljum minna á að tilkynna veikindi til skólans en það má gera með því að senda tölvupóst á tonis@tonis.is eða láta viðkomandi kennara vita . Allar upplýsingar um nám og skóladagatal má finna á heimasíðu skólans www.tonis.is . Skólinn er með Facebook síðu og starfsfólk reynir eftir fremsta megni að birta þar tilkynningar og upplýsingar um viðburði sem tengjast skólastarfinu . Tónlistarskólinn reynir að samræma skóladagatal sitt við grunnskólana á svæðinu og eru frí og starfsdagar oftast í takt . Það getur komið fyrir að kennsla sé í Tónlistarskólanum á þeim dögum sem frí er í skólanum og er það þá auglýst sérstaklega í fréttakerfi eða á Facebook síðu skólans . Foreldraviðtöl eru skipulögð tvisvar á skólaárinu en þar gefst foreldrum tækifæri til að ræða við tónlistarkennarann um hljóðfæranám nemandans og námsframvinduna . Foreldrar eru þó ávallt velkomnir í skólann og í hljóðfæratíma barna sinna til þess að fylgjast með kennslu . Það eru margir nýir nemendur sem koma í skólann á hverju hausti og nauðsynlegt fyrir þá og kennara barnanna að hittast og fara yfir málin . Þetta á þó einnig og ekki síður við nemendur sem hafa verið lengur í skólanum og því er efnt til foreldradaga í skólanum um næstu mánaðamót . Dagana 23. - 27. september verða foreldraviðtöl . Viðtölin fara fram í spilatímum barnanna þessa sömu daga en kennarar senda foreldrum frekari upplýsingar . Farið er yfir stöðuna , rætt um hvað betur megi fara , hvað sé framundan og hvernig megi móta námið til vors . Aldrei verður lögð nægilega mikil áhersla á mikilvægi þess , að foreldrar fylgist vel með náminu og sýni áhuga og stuðning . Það skiptir hreinlega sköpum fyrir námsframvinduna , framfarir nemandans og viðhorf hans til náms Gamanmyndahátíð á Flateyri er 19. - 22. september Foreldraviðtöl verða 23. - 27. september , Áætlaðar dagsetningar fyrir jólatónleika eru 12. , 13. , 16. og 17. desember Síðasti kennsludagur fyrir jólafrí er 19. desember Gamanmyndahátíð á Flateyri Mikið verður um að vera á Flateyri daganna 19. - 22. september en þá fer fram Gamanmyndahátíð . Þar verður kvikmyndin The Boat frá tímum þöglu myndanna sýnd þann 21. september við lifandi tónlistarflutning nokkurra nemenda og kennara Tónlistarskóla Ísafjarðar . Myndin fjallar um seinheppinn bátasmið og fjölskyldu hans og er meðal þekktustu gamanmynda Buster Keaton . Tónlistin var útsett af Madis Mäekalle fyrir hópinn en nemendurnir semja hluta tónlistarinnar sjálfir í listasmiðju í aðdraganda gamanmyndahátíðarinnar . Tónfræðikennsla 2019 - 2020 Kennsla í fyrsta hluta tónfræðinnar , Opus 1 , fyrir nemendur í 4. bekk grunnskólans er komin af stað og fer fram á mánudögum og þriðjudögum kl. 13:30 – 14:15 . Þeir nemendur sem luku Opus 1 í hóptímum á síðasta skólaári sækja tíma í Hlustun og greiningu einu sinni í viku og verða upplýsingar um tímasetningar sendar til forráðamanna á næstu dögum . Ef einhverjar spurningar vakna varðandi tónfræðinámið er best að hafa samband með því að senda tölvupóst á tonis@tonis.is Daganna 5. og 6. september fengu Ísfirðingar heimsókn frá Sinfóníuhljómsveit Íslands . Fimmtudaginn 5. september lék hljómsveitin fyrir fullu húsi , en hún fékk til liðs við sig Hátíðarkór Tónlistarskóla Ísafjarðar og fyrrverandi nemendur skólans , þá Mikolaj Ólaf Frach , píanóleikara og Herdísi Önnu Jónasdóttur , söngkonu . Á föstudaginn var Astrid Lindgren fjölskylduskemmtun þar sem barnakór Tónlistarskóla Ísafjarðar kom fram með hljómsveitinni . Í hlutverki sögumanna voru Pétur Ernir Svavarsson og Þórunn Arna Kristjánsdóttir . Þau brugðu sér í hin ýmsu gervi , en bæði eru þau fyrrum nemendur skólans og hafa í gegnum tíðina stigið á svið í fjölmörgum uppfærslum á vegum hans . Ótrúlega góð mæting heimamanna sýnir mikilvægan stuðning við allt það hæfileikaríka tónlistarfólk sem kom fram á tónleikunum og Ísafjörður verður áfram spennandi áfangastaður fyrir slíkar heimsóknir . Tónlistarskólinn þakkar hljómsveitinni heimsóknina og eins er öllum þeim þakkað sem lögðu hönd á plóg við undirbúningsvinnu og skipulag heimsóknarinnar . Þetta var ákaflega ánægjulegur endir á vel heppnuðu 70 ára afmælisári Tónlistarskóla Ísafjarðar .